Bruidspare kan nou spogfoto's inskryf | Netwerk24
Bruidspare kan nou spogfoto's inskryf
Hanchen en Louis Grové is op 28 September op die Letsatsi-wildreservaat buite Smithfield getroud. Foto: Dries du Plooy
Paartjies wat sedert Julie 2019 getroud is, kan hul foto's vir Bloemnuus se troufotokompetisie inskryf.
Die inskrywings sal deurlopend in Bloemnuus en op Bloemnuus se Facebook-blad geplaas word.
Wanneer die kompetisie einde Junie sluit, sal 'n fotogalery van al die inskrywings op Bloemnuus se Facebook-blad geplaas word sodat lesers hul gunsteling-foto's kan kies.
Die tien foto's wat die meeste stemme kry, sal beoordeel word, waarna die wenfoto in Augustus op Bloemnuus se voorblad sal pronk.
Bloemnuus is op soek na 'n unieke, romantiese foto wat iets van die spesiale gebeurtenis uitbeeld en ook iets sê oor die paartjie wat in die eg verbind is.
Fotograwe, met die toestemming van die bruidspaar, is ook welkom om 'n foto in te skryf.
Slegs een foto van goeie gehalte in jpg-formaat kan per bruidspaar ingeskryf word. Die fotograaf se handtekening mag nie op die foto verskyn nie, maar by elke inskrywing moet die fotograaf se naam en van, of die foto-ateljee se naam, verskyn sodat dit by die foto gemeld kan word.
Die inskrywing moet die paartjie se name en van bevat, asook die trouvenue en stad of dorp waar die troue gehou is.
Indien die plegtigheid en onthaal nie op dieselfde plek gehou is nie, kan net een van die twee genoem word.
Die kompetisie is slegs vir paartjies wat in Bloemnuus se lesersgebied woon – ongeag waar die troue plaasgevind het.